Diana Șoșoacă, avertisment de la ÎCCJ în cazul declarațiilor despre Raed Arafat
- Bianca Ion
- 11 martie 2024, 20:12
Diana Șoșoacă a scăpat basma curată în cazul declarațiilor făcute în urmă cu doi ani despre Raed Arafat.
Înalta Curte de Casație și Justiție a pronunțat vineri decizia definitivă în cazul Diana Șoșoacă – Raed Arafat.
Ce sancțiune a primit Diana Șoșoacă
Senatoarea Diana Șoșoacă primește avertisment în urma afirmațiilor făcute în urmă cu doi ani la adresa secretarului de stat Raed Arafat și pentru care inițial fusese amendată cu 5.000 de lei de Consiliul Național pentru Combaterea Discriminării (CNCD).
Senatoarea a contestat decizia CNCD, iar Curtea de Apel București a anulat-o, constatând "inexistența unui caz de discriminare".
Hotărârea Curții de Apel București a fost atacată cu recurs de Arafat și de CNCD, iar decizia definitivă a fost pronunțată vineri de ICCJ, care a înlocuit sancțiunea amenzii cu cea a avertismentului.
Amendată cu 5.000 de lei
În ianuarie 2022, senatoarea Diana Șoșoacă a fost sancționată cu o amendă în valoare de 5.000 de lei de către Consiliul Național pentru Combaterea Discriminării, din cauza declarațiilor pe care le-a făcut la adresa secretarului de stat Raed Arafat. Potrivit CNCD, afirmațiile pentru care a fost sancționată includ:
"De ce nu se duce domnul Raed Arafat în ţara lui de baştină", "vorbeşte despre dânsul la persoana a III-a, probabil că i se trage din limba ţării sale natale", "nu ştiu cum domnul Raed Arafat şi-a luat examenul de cetăţenie", "trădătorii nu au ce căuta în România".
Curtea de Apel București, răspuns favorabil pentru Diana Șoșoacă
Diana Șoșoacă a contestat decizia CNCD, iar Curtea de Apel București a invalidat hotărârea, constatând absența unui caz de discriminare.
"Admite cererea. Anulează Hotărârea CNCD nr. 14/12.01.2022 şi constată inexistenţa unui caz de discriminare. Obligă pârâtul CNCD să plătească reclamantei 50 lei taxă judiciară de timbru. Cu recurs în 15 zile de la comunicare, depus la sediul acestei instanţei", se arată în decizia Curţii de Apel din 5 octombrie 2022.
La începutul anului 2023, atât Raed Arafat, cât și CNCD, au făcut recurs împotriva hotărârii instanței.
Pe data de 8 martie, anul acesta, ICCJ a acceptat recursurile și a înlocuit sancțiunea amenzii cu un avertisment.
"Admite recursurile declarate de recurenţii-pârâţi Raed Arafat şi Consiliul Naţional pentru Combaterea Discriminării împotriva Sentinţei civile nr. 1613 din 5 octombrie 2022 pronunţate de Curtea de Apel Bucureşti - Secţia a VIII-a de Contencios Administrativ şi Fiscal. Casează în parte sentinţa civilă şi, în rejudecare: Admite în parte acţiunea. Anulează în parte Hotărârea Consiliului National pentru Combaterea Discriminării nr. 14 din 12.01.2022 în limita sancţiunii aplicate reclamantei Diana Şoşoacă-Ivanovici, în sensul că înlocuieşte sancţiunea amenzii cu sancţiunea avertismentului. Menţine în rest sentinţa recurată. Definitivă", se arată în decizia de vineri a ICCJ.